**OBRAZLOŽENJE**

## I USTAVNI OSNOV ZA DONOŠENJE ZAKONA

Ustavni osnov za donošenje ovog zakona sadržan je u odredbi člana 16 stav 1 tačka 5 Ustava Crne Gore, kojom je propisano da se zakonom uređuju i druga pitanja od interesa za Crnu Goru.

**II RAZLOZI ZA DONOŠENJE ZAKONA**

 Razlozi za donošenje ovog zakona su: preuzimanje dijela nadležnosti sa Agencije za nacionalnu bezbjednost na Ministarstvo odbrane u dijelu sprovođenja bezbjednosne provjere za izdavanje dozvola za pristup tajnim podacima za zaposlene u Ministarstvu i Vojsci Crne Gore, usaglašavanje pojedinih odredaba sa Zakonom o državnim službenicima i namještenicima ("Službeni list Crne Gore", broj 02/18), kao i korekcije pojedinih odredaba Zakona radi preciznijeg tumačenja i primjene.

 **III USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ne postoje propisi Evropske unije, kao ni međunarodne konvencije sa kojima je trebalo usaglasiti Predlog zakona o izmjenama i dopunama Zakona o tajnosti podataka.

 **IV OBJAŠNJENJE OSNOVNIH PRAVNIH INSTITUTA**

Članom 2 Predloga zakona definisan je i tajni podatak strane države i međunarodne organizacije (član 3 važećeg Zakona).

Članom 5 Predloga zakona propisano je da bliže kategorije podataka kojima se može odrediti stepen tajnosti "STROGO TAJNO", TAJNO" i "POVJERLJIVO" mogu propisati organi u čijem radu nastaju tajni podaci (član 11 važećeg Zakona).

Članom 7 Predloga zakona propisano je da je, pored ostalih, načelnik Generalštaba Vojske Crne Gore ovlašćeno lice za određivanje stepena tajnosti podataka "STROGO TAJNO” (član 14 važećeg Zakona).

Članom 14 Predloga zakona propisano je da pravno lice uz zahtjev za izdavanje dozvole za pristup tajnim podacima pravnom licu, podnosi i zahtjev za izdavanje dozvole za pristup tajnim podacima za zaposlene kojima je to potrebno za izvršavanje ugovorenog posla (član 30 važećeg Zakona).

 Članom 17 Predloga zakona propisano je da bezbjednosnu provjeru radi izdavanja dozvole za pristup tajnim podacima za rukovaoca tajnim podacima ili drugog zaposlenog u Ministarstvu odbrane i Vojsci Crne Gore, kao i za lica angažovana po bilo kom osnovu u Ministarstvu odbrane i Vojsci Crne Gore sprovodi organ državne uprave nadležan za poslove odbrane, u skladu sa zakonom kojim se uređuju poslovi odbrane i ovim zakonom (član 32 stav 1 važećeg Zakona).

 Članom 18 Predloga zakona mijenja se i dopunjava važeći Zakon na način što se propisuje da lice koje se provjerava, prije obavljanja bezbjednosne provjere, u obavezi je da kod Agencije, odnosno organa državne uprave nadležnog za poslove odbrane popuni upitnik za bezbjednosno provjeravanje (član 34 važećeg Zakona).

Članom 22 Predloga zakona propisano je da bezbjednosnu smetnju za izdavanje dozvole za pristup tajnim podacima ne predstavlja pokrenuti krivični postupak za krivična djela protiv bezbjednosti javnog saobraćaja ili osuđivanost za takva krivična djela (član 46 važećeg Zakona).

Članom 27 Predloga zakona izmijenjeni su i dopunjeni kriterijumi za određivanje mjera zaštite tajnih podataka koje se preduzimaju zavisno od stepena rizika prijetnje tajnim podacima na određenoj lokaciji (član 61 važećeg Zakona).

 Članom 28 Predloga zakona mijenja se i dopunjava važeći zakon na način što je propisana obaveza izrade plana zaštite tajnih podataka kao dodatna mjera za obezbjeđivanje fizičkih mjera zaštite tajnih podataka (član 64 važećeg Zakona).

 Članom 33 Predloga zakona postupak imenovanja direktora Direkcije usklađen je sa odredbama Zakona o državnim službenicima i namještenicima (član 75 važećeg Zakona).

 Članom 34 Predloga zakona propisano je da se aktom o unutrašnjoj organizaciji i sistematizaciji Direkcije mogu utvrditi službenička radna mjesta koja se popunjavaju bez javnog oglašavanja (član 75d važećeg Zakona).

 Čl. 36 i 37 Predloga zakona izmijenjen je i dopunjen važeći zakon na način što je propisano da se inspekcijski nadzor nad sprovođenjem Zakona o tajnosti podataka i primjenom međunarodnih ugovora vrši u pogledu primjene mjera zaštite tajnih podataka (član 80 stav 2 i član 81 važećeg Zakona).

 **V FINANSIJSKA SREDSTVA ZA SPROVOĐENJE ZAKONA**

 Sredstva za sprovođenje ovog zakona obezbijeđena su Budžetom Crne Gore.